મુંબઈના એક જાણીતા ઉદ્યોગપતિએ પોતાનાથી અડધી ઉંમરની એટલે કે પોતાની દીકરીની ઉંમરની છોકરી સાથે લગ્ન કરવાનું નક્કી કર્યું હતું ત્યારે તેની પત્નીએ છૂટાછેડા માટે કરોડો રૂપિયા માગ્યા હતા. ઉદ્યોગપતિએ આપ્યા પણ ખરા. તેની પત્નીએ અંગત પરિવારમાં કહ્યું પણ ખરું કે હું એમ સસ્તામાં એને થોડો જ છોડી દઉં. મારે મારા મોજશોખ, ખર્ચા માટે જોગવાઈ કરવી પડે ને. એ બહેનને લગ્ન તૂટ્યાનો અફસોસ નહોતો. ફક્ત પૈસા માટે લગ્નો થતાં હોય છે અથવા પૈસાને લીધે લગ્નમાં અનેક અડચણો આવતી હોય છે. હવે તો બે ધનાઢ્ય કુટુંબ કે વ્યક્તિના લગ્ન થાય એ પહેલાં પ્રીનેપ્સ એગ્રિમેન્ટ બનાવાય છે. તેમાં શરતો હોય છે કે છોકરીની સંપત્તિ આટલી છે અને છોકરાની સંપત્તિ આટલી છે. જો બન્ને છૂટાં પડે તો કોને શું મળે એની શરતો હોય છે. આમ લગ્ન પહેલાં જ છૂટાછેડાની વાત થાય છે. અવિશ્ર્વાસના પાયા પર જ લગ્નની શરૂઆત થાય છે. આપણે ત્યાં લગ્ન એટલે જોડાવાની વાત છે. એકબીજા સાથે સુખ-દુખ વહેંચીને રહેવાની વાત છે. એટલે ભારતમાં આ એગ્રિમેન્ટ કાયદેસર નથી. પણ તે છતાં લોકો આવા એગ્રિમેન્ટ બનાવે છે પાણી પહેલાં પાળ બાંધવા માટે. તો ય એનો અર્થ તો એ જ થયો કે લગ્ન પહેલાં જ તેમને એકબીજા પર વિશ્ર્વાસ જ નથી. આકર્ષણને કારણે લગ્ન કર્યા હોય તો આકર્ષણ પૂરું થતાં લગ્ન તૂટી જવાનું છે તે એમને ખબર હોય છે.